Musikant van Mitchell’s Plain bekoor met debuutalbumJodi Jantjies. (Foto: Verskaf) Jodi Jantjies, sangeres en liedjieskrywer van Mitchell’s Plain, het in Oktober vanjaar haar debuutalbum, Woorde, uitgereik. Dié 21-jarige musikant is die dogter van ŉ pastoor en is in Mitchell’s Plain gebore en getoë. Sy beskryf haarself as “stil en skaam”, maar vertel dit was ŉ lewenslange droom om haar eie musiek aan die wêreld bekend te stel. “En nou, met die uitreiking van my eie album, waarna mense kan luister en hopelik inspirasie kan put uit die verskillende musiekgenres wat ek ingesluit het, kan ek uiteindelik uitsien na die verwesenliking van my droom,” sê Jantjies. “Musiek het my gehelp met my spraakgebrek en sonder musiek sou daar nie ’n Jodi Jantjies gewees het nie. Musiek het gehelp om my deur vele uitdagings in die lewe te kry en om as ’n selfversekerde storieverteller anderkant uit te kom.” Sy is op 16-jarige ouderdom vir die eerste keer deur die ATKV-Crescendo-beoordelaars tydens ŉ oudisie raakgesien. Jantjies sing in Engels en Afrikaans en het reeds menige gehore as deel van die ATKV-Crescendo-span met haar talent beïndruk, van Aardklop tot by die Suidoosterfees en die #Onsefees. As deel van haar debuutalbum het Jantjies nog een van haar groot drome bewaarheid. Sy het haar rolmodel, liedjieskrywer en sangeres, Karen Zoid, genader om ’n duet saam met haar te sing. Jodi het dit as ’n enkelsnit, “Gee my die woorde”, uitgereik. Dié enkelsnit is in Oktober op alle digitale musiekplatforms uitgereik. “Om saam met Karen te werk, was ’n ongelooflike ondervinding waartydens ek so baie geleer het. Dit was ’n absolute droom wat bewaarheid is. Sy is my rolmodel en ek het so baie by haar geleer terwyl ons in die ateljee was, en selfs terwyl ons die musiekvideo gemaak het,” vertel Jantjies. “As kind was sy die één kunstenaar saam met wie ek nog altyd wou werk en ek is so dankbaar en bevoorreg dat sy my gehelp het om daardie droom te bewaarheid.” Jodi Jantjies. (Foto: Verskaf) In Maart vanjaar het ŉ kortalbum getiteld Dit is … Jodi Jantjies, wat vier liedjies bevat, ook die lig gesien. ŉ Eksklusiewe aanbod, wat ŉ album- en DVD-kopie van Jantjies se Woorde bevat, is beskikbaar op bestelling. ’n Beperkte voorraad FynBos-wyn met ’n spesiaal ontwerpte etiket is ook deel van die pakket. Dié boetiekwyn is deel van die reeks Spoegwolf-wyne en behoort aan nog een van Jantjies se musikale helde, Danie du Toit. “Daar gaan slegs 50 kopieë beskikbaar wees en elke pakket gaan ’n persoonlike brief van my aan die koper bevat.” Hierdie beperkte musiekpakket kan deur Whaden Johannes by [email protected] bestel word of skakel 021 880 1761 om ’n bestelling te plaas. Kyk hier na Jantjies en Karen Zoid se musiekvideo vir “Gee my die woorde”: